แนวโน้มดัชนีหุ้นเช้าลงตามตลาดต่างประเทศ
นักวิเคราะห์ฯคาดตลาดหุ้นไทยเช้านี้ปรับตัวลงต่อตามตลาดต่างประเทศ เหตุวิตกหนี้ยุโรป-บาทอ่อนกดดัน
11 เม.ย. 2555

นักวิเคราะห์ฯคาดตลาดหุ้นไทยเช้านี้ปรับตัวลงต่อตามตลาดต่างประเทศ เหตุวิตกหนี้ยุโรป-บาทอ่อนกดดัน 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะปรับตัวลงต่อ หลังตลาดหุ้นต่างประเทศ, ราคาสินค้าโภคภัณฑ์ และราคาน้ำมันดิบในตลาดโลกปรับตัวลงแรง จากความวิตกกังวลเกี่ยวกับวิกฤตหนี้สาธารณะในยุโรประลอกใหม่ หลังอัตราผลตอบแทนพันธบัตรของสเปนและอิตาลีปรับตัวสูงขึ้น 
เนื่องจากนายกรัฐมนตรีของสเปนได้ประกาศลดงบประมาณด้านการศึกษาและสาธารณสุขลง ซึ่งอาจส่งผลให้เศรษฐกิจของสเปนชะลอตัวลงมากกว่าที่คาดการณ์ไว้ รวมทั้งผู้ว่ากลางธนาคารกลางของสเปนก็ออกมาระบุว่าธนาคารหลายแห่งของสเปนอาจจะต้องมีการเพิ่มทุน
ทั้งนี้ ยังต้องติดตามทิศทางค่าเงินบาทที่มีแนวโน้มอ่อนค่าลงอย่างต่อเนื่อง โดยจ่อทะลุ 31 บาทต่อดอลลาร์ ซึ่งระดับดังกล่าวน่าจะเป็นจุดกระตุ้นให้เม็ดเงินลงทุนจากต่างชาติไหลออกได้ โดยขณะนี้ Flow ก็เริ่มชะลอตัวลงอย่างชัดเจนแล้ว พร้อมให้แนวรับ 1,156 จุด แนวต้าน 1,175 จุด